EPCO บวกเฉียด3% นลท.คลายกังวลหลังผู้บริหารยันไม่เอี่ยวคดีดัง ย้ำ”เสี่ยกำพล”ไร้อำนาจบริหาร
EPCO บวกเฉียด 3% คาดนักลงทุนคลายกังวล หลังผู้บริหารยันไม่เอี่ยวคดีดัง ย้ำชัด"เสี่ยกำพล"เป็นผถห.ไร้อำนาจบริหาร ล่าสุด ณ เวลา 12.00 น. อยู่ที่ 4.34 บาท บวก 0.12 บาท หรือ 2.84% สูงสุดที่ 4.52 บาท ต่ำสุดที่ 4.28 บาท ด้วยมูลค่าซื้อขาย 98.66 ล้านบาท
23 ม.ค. 2561

ผู้สื่อข่าวรายงานว่า ราคาหุ้นบริษัท โรงพิมพ์ตะวันออก จำกัด (มหาชน) หรือ EPCO ล่าสุด ณ เวลา 12.00 น. อยู่ที่ 4.34 บาท บวก 0.12 บาท หรือ 2.84% สูงสุดที่ 4.52 บาท ต่ำสุดที่ 4.28 บาท ด้วยมูลค่าซื้อขาย 98.66 ล้านบาท

โดยราคาหุ้นในวันนี้เริ่มปรับตัวขึ้น หลังจากวานนี้ปรับตัวลดลงถึง 12% จากความกังวลเกี่ยวกับประเด็นข่าวของ นายกำพล วิระเทพสุภรณ์ หรือเสี่ยกำพล ซึ่งเป็นผู้ถือหุ้นอันดับที่ 3 ของบริษัทเข้าไปพัวพันกับคดีการตรวจค้นสถานบันเทิงแห่งหนึ่ง
สำหรับสาเหตุที่คาดว่าส่งผลให้ราคาหุ้นปรับตัวขึ้นในวันนี้มาจากการที่ผู้บริหารของ EPCO ออกมาชี้แจงเกี่ยวกับประเด็นข่าวดังกล่าวว่า เสี่ยกำพล จะไม่ส่งผลกระทบต่อการดำเนินธุรกิจของบริษัท เนื่องจากเป็นเพียงผู้ถือหุ้น ไม่มีอำนาจบริหาร
โดย นายยุทธ ชินสุภัคกุล ประธานกรรมการ EPCO เปิดเผยว่า กรณีที่นายกำพล วิระเทพสุภรณ์ หรือเสี่ยกำพล ซึ่งปัจจุบันเป็นผู้ถือหุ้นใหญ่อันดับ 3 ของ EPCO ได้เริ่มต้นซื้อหุ้น EPCO กว่า 2 ล้านหุ้น เมื่อต้นปี 2559 คาดว่ามาจากผลการดำเนินงานที่ผ่านมา น่าจะเป็นปัจจัยที่ทำให้เสี่ยกำพลเล็งเห็นความเติบโตของธุรกิจ จึงทยอยซื้อเพิ่มเรื่อยมา และไม่เคยขายออก
สำหรับคดีของเสี่ยกำพล ไม่ส่งผลกระทบต่อการดำเนินธุรกิจของบริษัทแต่อย่างใด เนื่องจากเป็นเพียงผู้ถือหุ้น ไม่มีอำนาจบริหาร และที่ผ่านมาไม่เคยเข้ามาก้าวก่ายการบริหาร อีกทั้งธุรกิจของบริษัทมีปัจจัยพื้นฐานที่แข็งแกร่ง ทำให้ไม่ได้รับผล กระทบจากกรณีที่เกิดขึ้นแต่อย่างใด
ทั้งนี้ บริษัทยังคงเดินหน้าขยายการลงทุนโรงไฟฟ้าทั้งในประเทศและต่างประเทศ เพื่อเพิ่มแหล่งที่มาของรายได้ประจำ นอกเหนือจากธุรกิจโรงพิมพ์ที่ยังคงมีกำไรเข้ามาอย่างต่อเนื่อง แม้แนวโน้มการเติบโตจะมีจำกัด